AARHUS: De fleste kender konceptet fra sushi-restauranter i det meste af verden, hvor man sidder ved bordet og udvælger, hvad man har lyst til fra et rullende transportbånd. Running sushi hedder det.

Nu har to mænd fra Odense fået ideen til at skifte sushi ud med tapas og de har allerede åbnet deres første restaurant i Odense, Bar Tapas. Med samme navn åbnede i sidste uge næste skud på stammen i Guldsmedgade i Aarhus, hvor kæden Joe & The Juice tidligere holdt til.

De to kammerater Amir Alwan og Malte Christensen står bag Bar Tapas, og de har store ambitioner. Ikke bare i Aarhus, men i hele verden.

- Aarhus er bare næste stop inden andre byer, for vi tror på konceptet og vi vil gerne nå langt ud med det. I første omgang større byer i Danmark, men derefter i verden med start i for eksempel Hamborg og London, siger Malte Christensen.

- Det vigtigste for os er, at vi har hjertet med, og at det er sjovt hele vejen.